”Mielestäni on todella kallista syödä terveellisesti”- Katsaus nuorten aikuisten ruokavalintoja kartoittaviin tutkimuksiin
Ruoan valinta on toistuva osa jokapäiväistä elämää. Valintatilanteita on edessämme jatkuvasti, ja niihin vaikuttaa moni tekijä. Onkin tärkeää ymmärtää ruoan valinnan motiiveja, sekä tutkia, millä perusteilla ruokavalintoja tehdään. Ruoan valinnalla on vaikutusta niin yksilölle kuin yhteiskunnalle, ja aiheen laajuuden vuoksi sitä on hyvä tarkastella monista eri näkökulmista. Tähän tutkielmaan on valittu terveyteen, kestävyyteen, talouteen sekä kulttuuriin liittyvät ruokavalinnat ja niitä koskevat ilmiöt. Tämän tutkielman tarkoituksena on tutustua ruoan valintaan yleisesti, ja selvittää, millä perusteilla nuoret aikuiset tekevät ruokavalintoja. Tavoitteena on valottaa nuorten aikuisten ajatuksia aiheesta ja selvittää aiheen kautta nuorten kulutusta ohjaavia tekijöitä. Tutkielma toteutettiin kvalitatiivisena tutkimuksena, jossa tutkimusmenetelmänä käytettiin kuvailevaa kirjallisuuskatsausta. Tutkielmassa asetettiin tutkimuskysymys, johon vastattiin aiemman kirjallisuuden sekä aiemmin tehtyjen tutkimusten perusteella. Tutkimukset olivat menetelmiltään monipuolisia ja toteutettu maantieteellisesti laajalla alueella. Niiden aihepiirit liittyivät erityisesti ruoka-aineiden ravitsevuuteen, kestävyyteen ja taloudellisuuteen. Näitä tarkasteltiin osana nuorten aikuisten tekemiä ruokavalintoja. Tutkielmassa tarkasteltujen tutkimusten mukaan suurin ruoan valintaan vaikuttava tekijä oli raha ja ruoka-aineiden hinta. Ruoan valintaan vaikuttavia tekijöitä olivat myös maku, aika, helppous, kestävyys sekä tuotteen laatu ja terveellisyys. Ruoanlaittotaidoilla oli positiivinen yhteys valmistetun ruoan terveellisyyteen ja ruoanlaittotaitojen puutteella oli selkeä negatiivinen vaikutus mahdollisuuteen valmistaa terveellistä ja taloudellisesti kestävää ruokaa. Tehdessään ruokavalintoja nuoret aikuiset joutuivat usein tinkimään, joko ruoan terveellisyydestä, valmistusajasta, kestävyydestä tai eettisyydestä taloudellisten valintojen vuoksi. Tutkimuksen kohderyhmänä nuoret aikuiset ovat muita kohderyhmiä vähemmän esillä. Olisi tärkeää tutkia enemmän nuorten aikuisten ruokavalintoja, sillä heillä on tärkeä rooli terveellisen ja kestävän tulevaisuuden rakentamisessa.
Ruokavalinnat, ruokakäyttäytyminen, nuoret aikuiset, kestävyys, taloudellisuus, terveellisyys
Networked Digital Library of Theses and Dissertations